Diari Oficial de la Generalitat Valenciana


Sumari del DOGV 8692, del 05-12-2019 (2019/11855)

DECRET 18/2019, de 2 de desembre, del president de la Generalitat, pel qual designa dos comissionats per a la coordinació de les actuacions relacionades amb el Pla Vega Renhace.
---------------------------------------------------------------------------------------------------------------------------------------------------------------------------------

### Dades del document

Número de DOGV
:   8692

Data del DOGV
:   05-12-2019

Secció del DOGV
:   II. AUTORITATS I PERSONAL - B) NOMENAMENTS I CESSAMENTS

Número del document
:   2019/11639


Data del document
:   02-12-2019

Organisme emissor
:   Presidència de la Generalitat

Tipus de document
:   Decret

Descriptors 

:   * Presidència de la Generalitat

DECRET 18/2019, de 2 de desembre, del president de la Generalitat, pel qual designa dos comissionats per a la coordinació de les actuacions relacionades amb el Pla Vega Renhace. [2019/11340]  
Preàmbul  
  
Els dies 11, 12, 13 i 14 de setembre de 2019, la Comunitat Valenciana, i especialment el Baix Segura, es va veure afectada per una depressió aïllada en nivells alts (DANA) que va comportar un temporal de pluges d'una intensitat, extensió i abast inusitats, amb registres de precipitació acumulada que van superar àmpliament els 250 litres per metre quadrat en 24 hores en moltes localitats, fenòmens costaners de gran intensitat i forts vents, que van afectar diversos municipis i milers de ciutadans i ciutadanes pel que fa al seu habitatge i als seus estris, a la seua capacitat de transport o al seu accés als serveis bàsics. A més, el temporal va ocasionar importants danys a béns i infraestructures, i va provocar considerables despeses, derivades de les actuacions urgents que, com a conseqüència del temporal, s'han escomés per les diferents administracions.  
Amb motiu de tot això, el 20 de setembre de 2019, el Consell va adoptar un acord d'inici de les actuacions per a pal·liar els danys produïts pel temporal de pluges, fenòmens costaners i vents ocorregut en la Comunitat Valenciana entre l'11 i el 14 de setembre de 2019 (DOGV 8639.bis, 20.09.2019), que establia l'aprovació de sengles decrets de concessió d'ajudes urgents a particulars per a fer front a la pèrdua de béns de primera necessitat, i a ajuntaments per a compensar les despeses extraordinàries que hagueren hagut d'escometre els municipis durant l'episodi d'emergència.  
Les disposicions esmentades es van plasmar en el Decret 196/2019, de 20 de setembre, del Consell, d'aprovació de les bases reguladores i del procediment de concessió directa d'ajudes urgents per a pal·liar la pèrdua de béns de primera necessitat de les persones físiques (DOGV 8639.bis, 20.09.2019), i en el Decret 197/2019, de 20 de setembre, del Consell, d'aprovació de les bases reguladores i del procediment de concessió directa d'ajudes urgents als municipis afectats (DOGV 8639.bis, de 20.09.2019), l'àmbit d'aplicació del qual va ser ampliat a més municipis dels inicialment considerats, mitjançant els decrets 204/2017, de 7 d'octubre (DOGV 8651.bis, 08.10.2019), i 202/2019, de 4 d'octubre, del Consell, respectivament (DOGV 8650, 07.10.2019). Així mateix, el Decret 196/2019, de 20 de setembre, del Consell, va ser desplegat i concretat pel Decret 8/2019, de 26 de setembre, del president de la Generalitat (DOGV 8644, 27 de setembre).  
  
A més d'això, s'han pres altres iniciatives sobre aquest tema, com el Decret 201/2019, de 4 d'octubre, del Consell, d'aprovació de les bases reguladores i del procediment de concessió directa d'ajudes urgents al lloguer d'habitatge a les persones i unitats de convivència residents en els municipis afectats (DOGV 8653, 09.10.2019), el Decret 236/2019, de 18 d'octubre, del Consell, d'aprovació de les bases reguladores i del procediment de concessió d'ajudes urgents per a pal·liar els danys produïts en habitatges dels municipis afectats (DOGV 8663, 24.10.2019) o el Decret 237/2019, de 18 d'octubre, del Consell, d'aprovació de les bases reguladores i del procediment de concessió directa d'ajudes urgents a persones físiques per a pal·liar la pèrdua de vehicles sinistrats (DOGV 8662, 23.10.2019), i això sense fer referència a diverses declaracions d'emergència, per part del Consell, en matèria d'obres de sanejament, i altres actuacions relacionades amb els danys produïts pel temporal de pluges, fenòmens costaners i vents ocorregut a la Comunitat Valenciana entre l'11 i el 14 de setembre de 2019.  
  
Tot aquest cúmul d'actuacions, en les quals ha estat involucrada la pràctica totalitat dels departaments del Consell, i que ha suposat ?i continua suposant- un esforç enorme de recursos materials i també humans dedicats a aquests menesters, requereix un coneixement de la repercussió que aquestes accions estan produint en la ciutadania afectada.  
  
Junt amb això, es presenta l'oportunitat de convertir la catàstrofe en una ocasió per a impulsar un entorn resilient que afavorisca la regeneració econòmica i social del Baix Segura, al mateix temps que promoga un desenvolupament territorial, absolutament respectuós amb el medi ambient, que prepare per a futurs episodis de temporals, i que possibilite una vertebració més gran del territori del Baix Segura amb la resta de la Comunitat Valenciana.  
Per tot això, es considera convenient designar dos comissionats, que actuen com a interlocutors de la Presidència de la Generalitat, per al conjunt d'accions de regeneració del Baix Segura, que s'agrupen sota el nom Pla Vega Renhace. Aquest conjunt d'actuacions complementen les iniciatives de gestió de la postemergència per a la recuperació de la normalitat descrites més amunt.  
D'acord amb el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, i amb el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, correspon a la Presidència l'impuls de l'acció interdepartamental del Consell, i en virtut d'això,  
  
  
DECRETE  
  
Article 1. Designació de dos comissionats de la Presidència de la Generalitat per a la coordinació de les actuacions relacionades amb el Pla Vega Renhace  
1. Es designa Jorge Olcina Cantos, catedràtic d'Anàlisi Geogràfica Regional de la Universitat d'Alacant, com a comissionat del president per al Baix Segura, per a la coordinació en els àmbits científic i tècnic, i Antonio Alonso Miravete, empresari d'Almoradí, com a comissionat del president per al Baix Segura, per a la interlocució i intermediació entre l'àmbit tècnic i els agents socials.  
2. Per a al·ludir a la figura de tots dos comissionats es podrà emprar l'expressió abreujada «comissionats del president per al Baix Segura».  
  
Article 2. Objecte i comeses dels comissionats del president per al Baix Segura  
1. Els comissionats del president per al Baix Segura tindran, com a objecte, el suport i assessorament a la persona titular de la Presidència de la Generalitat, en matèria de coordinació del Pla Vega Renhace per a la regeneració de la zona, que inclou la celebració d'una cimera el dia 11 de desembre amb representació de totes les parts interessades, i una posterior ronda de consultes per a la valoració de les accions proposades.  
2. Per a la consecució de l'objecte que es preveu en l'apartat anterior, els comissionats del president per al Baix Segura assumiran les següents comeses:  
a) Impulsar la celebració de la cimera, així com la posterior ronda de consultes.  
b) Promoure el consens de les administracions públiques i la societat civil per a identificar les necessitats de la comarca, amb especial incidència en les mediambientals, així com de les solucions i accions que potencien el desenvolupament econòmic i social regeneratiu del Baix Segura.  
c) Promoure un millor coneixement i enteniment de les actuacions presents i futures realitzades per totes les administracions i, en particular, per la Generalitat, i del conjunt d'actuacions del Pla Vega Renhace.  
  
  
Article 3. Funcions i mitjans dels comissionats del president per al Baix Segura  
1. Les funcions dels comissionats del president per al Baix Segura no són retribuïdes. Això no obstant, podran percebre una indemnització per les despeses de viatges, estades i trasllats que els origine l'exercici de les seues funcions, d'acord amb el Decret 24/1997, d'11 de febrer, del Govern Valencià, sobre indemnitzacions per raó del servei i gratificacions per serveis extraordinaris.  
2. Els comissionats del president per al Baix Segura comptaran amb el suport administratiu i material oportú, mitjançant l'adscripció dels recursos que siguen necessaris, dels programes pressupostaris corresponents a la Presidència de la Generalitat.  
  
  
Article 4. Cessament  
Els comissionats del president per al Baix Segura deixaran d'exercir les comeses que se'ls atribueixen, quan així ho determine el president de la Generalitat.  
  
  
Disposició addicional  
  
Única. Incidència econòmica en la dotació de despesa  
L'aplicació i posterior desplegament d'aquest decret no podrà tindre gens d'incidència en la dotació de tots i cadascun dels capítols de despesa assignats a la Presidència de la Generalitat, i, en tot cas, haurà de ser atesa amb els seus mitjans personals i materials.  
  
  
Disposicions finals  
  
Primera. Efectes  
Aquest decret produirà efectes des del moment de la signatura.  
  
Segona. Publicació  
Aquest decret serà objecte de publicació en el Diari Oficial de la Generalitat Valenciana.  
  
València, 2 de desembre de 2019  
  
El president de la Generalitat,  
XIMO PUIG I FERRER